Ahja jõe ürgoru maastikukaitseala

Ahja jõe ürgoru maastikukaitseala asub Põlva vallas ja hõlmab Ahja jõe keskjooksu ja selle lähiümbrust Koorvere sillast kuni Otteni vesiveskini.

Ahja jõe ürgoru maastikukaitseala loodi 1957. aastal 11,01 km² suurusena Ahja jõe ürgoru, selle lisaorgude, liivakivipaljandite, nendega piirnevate alade ning haruldaste ja ohustatud liikide, näiteks jäälinnu kaitseks. Praegused piirid (pindala 11,20 km²) ja staatus on kaitsealal 2001. aastast.

Kaitsealal kaitstakse Ahja jõe keskjooksul asuvaid Devoni ladestu Burtnieki lademe liivakivipaljandeid, mitmeid koopaid (näiteks Emalätte koobas, Neitsikoobas), jõeorgu ja seal leiduvaid kaitsealuseid liike (näiteks austria roidputke, alssosja, mets-vareskolda, nõmm-vareskolda, ungrukolda ja karukolda).

Liivakivipaljandid

Ahja jõe ürgoru veerudel esinevad ja taevaskodadeks või paedeks kutsutavad liivakivipaljandid on kujunenud Kesk-Devoni Burtnieki lademe liivakividesse.

Ahja jõe maastikukaitseala ligikaudu 19 kilomeetri pikkusel lõigul esineb kokku 43 liivakivipaljandit, neist 27 jõe paremal ja 16 jõe vasakul kaldal.

Liivakivide värvus on tugevasti varieeruv: valkjas- ja kollakashallidest kuni roosade, kohati punakate, oranžide või kollasteni.

Mitmete paljandite (Puusta pae, Piirioidu pae, Savioidu pae, Savimägi, Valgemäe pae) ülaosas esineb neid katvat moreeni, mis allub üsna kergesti erosioonile. Seetõttu esineb nendelt paljanditelt sagedamini kasvavate puude varinguid.

Paljandid nimeliselt:
Kiisa pae
Kuradikoobas
Tsuba pae
Kiviniidu pae
Pulga kalju
Allika kalju
Ussiloosku mägi
Mutso pae
Puusta pae
Sadama pae
Juudapae
Kangsi pae
Eevamägi
Lükoalune pae
Kaljumäe pae
Kassimägi
Roio pae
Sõnajala mägi
Reino pae
Palanumägi
Nurmemäe pae
Valgemäe pae
Haavaniidu pae
Piirioidu pae
Savioidu pae
Mõtstare mägi
Nõmme pae
Oosemägi
Madal pae
Kivipalu mägi
Kindapäka mägi
Mõsumägi
Laaritsamägi
Savimägi
Väike Taevaskoda
Suur Taevaskoda
Soeoos
Ületammi kalju

Turism

Suur- ja Väike-Taevaskoda kuuluvad Eesti kõige tuntumate ja külastatavamate loodusobjektide hulka.

Riigimetsa Majandamise Keskus on maastikukaitsealale rajanud mõned matkarajad, mis annavad võimaluse meeldivaks puhkuseks looduses.
Taevaskodade matkarada on 3 km pikk ja kulgeb Ahja jõe mõlemal kaldal. Rada algab Taevaskoja küla ja Kiidjärve vahelisel teel asuva Saesaare asula ligiduses paiknevalt RMK Saesaare parklast. Kogu rada kulgeb Ahja jõe maastikukaitsealal, mille valitsejaks on Põlvamaa Keskkonnateenistus. Rajal on 10 huvipunkti selgitavate tahvlitega inglise, vene ja eesti keeles. Raja alguses on infostend raja ja puhkeala kaardiga, rajale suunavad viidad . 

Suur Taevaskoda - Otteni - Suur Taevaskoda matkarada on kogupikkusega 4 km. Raja alguses on 140 trepiastet Suure Taevaskoja peale, edasi on järsk langus ning vahelduv reljeef lõpuni. Rajal on vaadeldavad kaunis vaade Suure Taevaskoja pealt alla orgu, 5 liivakivikaljut, ürgne mets, Otteni kahe kaarega maakivist veskipaisu sild ning lõpuks veelkord Suur Taevaskoda.

Saesaare paisjärvel ja Ahja jõel sõidab jõelaev "Lonny" ning reisi pikkuseks on ca 6 km.

Mitmesugust
Suurel ja Väikesel Taevaskojal filmiti mitmeid stseene filmile "Viimne reliikvia".

Allikad

Välislingid
 Ahja jõe ürgoru maastikukaitseala kaitse-eeskiri (RT I, 16.09.2014, 2)
 Ahja jõe ürgoru maastikukaitseala infovoldik ja kaart

Eesti maastikukaitsealad
Ahja jõe ürgorg